Александър Пушкин
О, Музо жарка, сатирична…

Превод от руски: Петър Велчев, 2008

chitanka.info

О, Музо жарка, сатирична…[0]

О, Музо жарка, сатирична,

отговори на моя зов!

Не искам суетня лирична,

а Ювеналов бич суров!

Аз не за епигони хладни,

и не за преводачи гладни,

и стихоплетец изкуфял —

куп епиграми съм подбрал!

Мир вам, бездарни поетушки,

и вестникарски писарушки,

мир вам, кротуващи глупци!

А вие, дребни подлеци, —

напред! На вашта паплач гнусна

позора аз ще разглася!

И ако някого пропусна,

ми напомнете начаса!

Колко лица безсрамно-бледни,

колко чела широки, медни —

от мен ще имат по едно

неизтриваемо клеймо!

1825

[0] С. Соболевски, библиограф и библиофил, съученик на Пушкин и негов довереник, съобщава, че поетът е имал намерение да събере в отделна книга своите сатири и епиграми, и това стихотворение е трябвало да изпълнява ролята на въведение. Изданието не е осъществено приживе на поета. За първи път това става през 1979 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.